Predkladacia správa 
Koncepcia územného rozvoja Slovenska je v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších právnych predpisov  územnoplánovacou dokumentáciou celoštátneho stupňa. Podľa § 9 stavebného zákona Koncepcia územného rozvoja Slovenska sa spracúva pre celé územie SR. Rieši priestorové usporiadanie a funkčné využívanie územia SR a ustanovuje rámec sociálnych, ekonomických, environmentálnych a kultúrnych požiadaviek štátu na územný rozvoj, starostlivosť o životné prostredie a tvorbu krajiny SR a jej regiónov. 
	Uznesením č. 1033 zo dňa 31.10. 2001 vláda SR schválila Koncepciu územného rozvoja Slovenska 2001 a jej záväznú časť, záväzné regulatívy, následne vyhlásila uznesením vlády č.  528/2002 Z. z..
Predmetná územnoplánovacia dokumentácia bola v čase jej spracovania prerokovaná so širokou verejnosťou a dohodnutá s jednotlivými ústrednými orgánmi štátnej správy. V súlade so stavebným zákonom sa regulatívy KURS 2001 premietli do územnoplánovacej dokumentácie jednotlivých regiónov, ktorú obstarávali jednotlivé samosprávne kraje formou zmien a doplnkov územných plánov veľkých územných celkov jednotlivých krajov. Premietli sa aj do mnohých celoštátnych dokumentov, koncepcii rezortov.
Územnoplánovacia činnosť je permanentnou činnosťou.  Ministerstvo výstavby a regionálneho rozvoja SR ako ústredný orgán štátnej správy na úseku územného plánovania  má povinnosť v zmysle § 30 stavebného zákona  sústavne sledovať, či sa nezmenili územno-technické, hospodárske a sociálne predpoklady, na ktorých základe bola navrhnutá koncepcia organizácie územia v schválenej KURS 2001. Podľa §2 odst.14  zákona č.608/2003 Z. z. o štátnej správe na úseku územného plánovania, stavebného poriadku a bývania má ministerstvo úlohu   predložiť na rokovanie vlády SR každé štyri roky správu o stave v oblasti územného rozvoja Slovenskej republiky. 
Z tohto dôvodu koncom roka 2004 boli požiadané jednotlivé rezorty a samosprávne kraje o podklady o plnení  záväzných častí tejto územnoplánovacej dokumentácie v odvetvových koncepciách rozvoja  dotknutých rezortov a v koncepciách rozvoja regiónov a v prípadné podnety pre možnú aktualizácia KURS 2001 formou zmien a doplnkov. Všetky podnety  boli vyhodnotené a posúdené obstarávateľom tejto územnoplánovacej dokumentácie. Najväčšie námety na zmeny a doplnky KURS 2001 boli v oblasti nadradeného dopravného vybavenia zo strany samosprávnych krajov, ktoré boli vyhodnotené v spolupráci s Ministerstvom dopravy, pôšt a telekomunikácií SR.
Po vyhodnotení všetkých podnetov  bolo konštatované, že KURS 2001 a aj jeho priemety do územných plánov jednotlivých krajov v súčasnosti sú kompatibilné s jednotlivými sektorovými politikami, vyhovujú pre medzinárodnú spoluprácu a vytvárajú územné podmienky pre regionálny rozvoj. Nie sú v rozpore so žiadnym právnym predpisom. Z tohto dôvodu v súčasnosti nezakladajú dôvod na zmeny a doplnky záväznej časti KURS 2001 a novelizáciu nariadenia vlády SR č. 258/2002 Z. z.. Avšak vzhľadom  na určitý čas od schválenia KURS 2001 a prijatie nových právnych predpisov, koncepčných dokumentov, aktualizáciu údajov je potrebné upraviť znenie smernej časti KURS 2001 a to v súlade s § 31 ods. 3 stavebného zákona.
Materiál bol bez pripomienok prerokovaný v Rade vlády SR pre verejnú správu. 
Doložka finančných, ekonomických, environmentálnych vplyvov, vplyv na zamestnanosť a podnikateľské prostredie
	Predkladaný materiál nemá  finančný, ekonomický a environmentálny vplyv, vplyv na zamestnanosť, ani na podnikateľské prostredie, a preto v súlade s Metodickým pokynom na prípravu a predkladanie materiálov na rokovanie vlády SR sa doložka finančných, ekonomických, environmentálnych vplyvov a vplyv na zamestnanosť nevyhotovuje.